नई दिल्ली। बेहतरीन फार्म में चल रहे भारत के शीर्ष क्रम के बल्लेबाज चेतेश्वर पुजारा मंगलवार को यहां श्रीलंका के खिलाफ फिरोजशाह कोटला पर तीसरे और अंतिम क्रिकेट टेस्ट के चैथे दिन २०१७ में सर्वाधिक रन बनाने वाले बल्लेबाज बने। पुजारा ने सात रन बनाते ही दक्षिण अफ्रीका के डीन एल्गर को पीछे छो़डा जो उनसे पहले इस साल सर्वाधिक रन बनाने वालों की सूची में शीर्ष पर चल रहे थे। एल्गर ने इस साल १०९७ रन बनाए हैं। पुजारा ने मंगलवार को श्रीलंका के खिलाफ ४९ रन की पारी खेली और अब इस साल उनके नाम ११ टेस्ट में ६७.०५ की औसत से ११४० रन दर्ज हो गए हैं। पुजारा इस साल १००० रन पूरे करने वाले सिर्फ चार बल्लेबाजों में शामिल हैं। इस साल उनके और एल्गर के अलावा श्रीलंका के दिमुथ करूणारत्ने और भारतीय कप्तान विराट कोहली ने यह उपलब्धि हासिल की है। एल्गर और करूणारत्ने के पास हालांकि पुजारा को पीछे छो़डने का मौका होगा। करूणारत्ने को यहां श्रीलंका की ओर से दूसरी पारी में अभी खेलना है जबकि एल्गर को जिंबाब्वे के खिलाफ २६ से २९ दिसंबर तक होने वाले टेस्ट में यह मौका मिल सकता है।भारत के सलामी बल्लेबाज शिखर धवन ने ६७ रन की अपनी पारी के दौरान टेस्ट क्रिकेट में २००० रन भी पूरे किए। वह प्रथम श्रेणी क्रिकेट में ८००० रन पूरे करने में भी सफल रहे। यह उनका ११५वां प्रथम श्रेणी मैच है।